b'\n_START_ARTICLE_\nMarko Hranilovi\xc4\x87\n_START_PARAGRAPH_\nMarko Hranilovi\xc4\x87, (11. prosinca 1908., Zagreb - 25. rujna 1931., Zagreb), bio je pripadnikom radni\xc4\x8dke prava\xc5\xa1ke mlade\xc5\xbei.\n_START_SECTION_\n\xc5\xbdivotopis\n_START_PARAGRAPH_\nNa \xc4\x8delu Prava\xc5\xa1ke radni\xc4\x8dke mlade\xc5\xbei, do svog odlaska u emigraciju 13. svibnja 1928. godine, bio je Stanko Hranilovi\xc4\x87. Nakon njegova odlaska vodstvo preuzima, uz Miju Babi\xc4\x87a i Matiju Soldina, Stankov brat Marko Hranilovi\xc4\x87._NEWLINE_Unutar te mlade\xc5\xbei osnivane su ilegalne petorke, a jednu od tih petorki sa\xc4\x8dinjavali su Marko Hranilovi\xc4\x87, Mijo Babi\xc4\x87, Matija Soldin, Zvonimir Pospi\xc5\xa1il i Dragutin Kri\xc5\xbenjak. Pod budnim okom pro\xc4\x8delnika za rad s mlade\xc5\xbei, Stjepana Javora, po\xc4\x8delo je u to vrijeme ilegalno naoru\xc5\xbeavanje mlade\xc5\xbei. Radi pribavljanja oru\xc5\xbeja i uputa za dalji revolucionarni rad Marko Hranilovi\xc4\x87 i jo\xc5\xa1 neki njegovi suborci u vi\xc5\xa1e su se navrata sastajali s usta\xc5\xa1kim prvacima, naro\xc4\x8dito s Per\xc4\x8decom, u inozemstvu._NEWLINE_22. o\xc5\xbeujka 1929. godine ubijen je novinar i suradnik Aleksandrove diktature Toni Schlegel. Zbog toga je redarstvo 30. listopada 1929. godine naredilo uhi\xc4\x87enje pripadnika prava\xc5\xa1ke mlade\xc5\xbei._NEWLINE_Uhi\xc4\x87eni su Marko Hranilovi\xc4\x87 i Matija Soldin, a u svezi s tim uhi\xc4\x87enjima bio je zatvoren i dr Mile Budak. Hranilovi\xc4\x87ev branitelj bio je poznati odvjetnik i katoli\xc4\x8dki aktivist Ivo Protulipac. Od 4. svibnja do 30. lipnja 1931. godine trajao je proces pred Sudbenim stolom u Zagrebu, kao delegiranim stolom beogradskog suda za za\xc5\xa1titu dr\xc5\xbeave. Na smrt vje\xc5\xa1anjem osu\xc4\x91eni su Marko Hranilovi\xc4\x87 i Matija Soldin. Obje\xc5\xa1eni su 25. rujna 1931. u Petrinjskoj ulici u Zagrebu.'